Sigurður Óli Ólason , stjórnarformaður Mjólku og bóndi á Lambastöðum á Mýrum kynnti nýja framleiðsluafurð Mjólku á bændafundi í Lyngbrekku í liðinni viku . Um er að ræða heilsujógúrt ýmist með bragðefnum eða án , pakkað í plastbrúsa . Þessi nýja afurð fór í verslanir Bónuss um síðustu helgi . Aðspurður segir Sigurður Óli að starfsemi Mjólku gangi vel um þessar mundir . “ Við finnum fyrir miklum samlegðaráhrifum eftir kaupin á sósugerðinni Vogabæ . Velta hefur aukist og afkoman batnað . Í raun erum við að ná þeim merka áfanga að ætla að lifa af sem verðugur keppinautur stóra bróðurs á markaðinum , en það er meira en mörg smærri fyrirtæki í mjólkuriðnaði hafa náð , ” sagði Sigurður Óli . Á myndinni er hann að kynna jógúrtið fyrir Pétri Diðrikssyni , bónda á Helgavatni , greinilega við góðar undirtektir .